ຍທຂ ຝຶກອົບຮົມ ດ້ານໂລຊິດສະຕິກ ໃຫ້ແກ່ ພະນັກງານພາກລັດ ແລະ ພາກເອກະຊົນ
- Details
- Published on ອັງຄານ, 14 ມີນາ 2017 16:06
ກະຊວງ ໂຍທາທິການ ແລະ ຂົນສົ່ງ ໄດ້ເປີດການຝຶກອົບຮົມ ດ້ານໂລຊິດສະຕິກ ໃຫ້ແກ່ພະນັກງານພາກລັດ ແລະ ພາກເອກະຊົນ ໃນວັນທີ 9 ມີນາ 2017 ທີ່ ສະຖາບັນຝຶກອົບຮົມ ໂຍທາທິການ ແລະ ຂົນສົ່ງ ການຝຶກອົບຮົມຈະດຳເນີນເປັນເວລາ 2 ວັນ, ການຝຶກອົບຮົມໃນຄັ້ງນີ້ ໂດຍການເຂົ້າຮ່ວມຂອງທ່ານ ປອ ສັນຕິສຸກ ສິມມາລາວົງ ຮອງລັດຖະມົນຕີ ກະຊວງ ໂຍທາທິການ ແລະ ຂົນສົ່ງ; ມີບັນດາທ່ານ ຄະນະກົມ, ຄະນະສະຖາບັນ ທີ່ມາຈາກກະຊວງ ໂຍທາທິການ ແລະ ຂົນສົ່ງ; ບັນດາທ່ານ ຄູຝຶກດ້ານໂລຊິດສະຕິກ ຈາກຍີ່ປະເທດປຸ່ນ; ບັນດານັກສຳມະນາກອນຝຶກອົບຮົມ ທັງພາກລັດ ແລະ ພາກເອກະຊົນ ເຂົ້າຮ່ວມ.
ການຈັດຝຶກອົບຮົມດ້ານໂລຊິດສະຕິກຄັ້ງນີ້ ແມ່ນຜົນຮັບມາຈາກ ການຮ່ວມມືໃນຂະແໜງ ຂົນສົ່ງ ລະຫວ່າງ ກະຊວງໂຍທາທິການ ແລະ ຂົນສົ່ງ, ສປປ ລາວ ແລະ ກະຊວງທີ່ດິນ, ໂຄງລ່າງ, ຂົນສົ່ງ ແລະ ທ່ອງທ່ຽວ ປະເທດຍີ່ປຸ່ນ ທີ່ນະຄອນຫຼວງໂຕກຽວ ປະເທດຍີ່ປຸ່ນ ຄັ້ງວັນທີ 21 ຕຸລາ 2014, ແລະ ຜົນຮັບມາຈາກ ການຕົກລົງຂອງກອງປະຊຸມ ເຈົ້າໜ້າທີ່ອາວຸໂສຂົນສົ່ງ ອາຊຽນ-ຍີ່ປຸ່ນ ປະຈຳປີ 2016 ທີ່ປະເທດຍີ່ປຸ່ນ. ສະນັ້ນ, ຜ່ານການຮ່ວມມື ທີ່ໄດ້ກ່າວມາຂ້າງເທິງນັ້ນ ຈຶ່ງກໍໃຫ້ເກີດມີການ ຊ່ວຍເຫຼືອຂອງຍີ່ປຸ່ນໃນການພັດທະນາບຸກຄະລາກອນໃນດ້ານໂລຊິດສະຕິກ ໃຫ້ແກ່ບັນດາ ປະເທດສະມາຊິກອາຊຽນ ເຊິ່ງປີຜ່ານມາ ຍີ່ປຸ່ນກໍໄດ້ແຈ້ງໃຫ້ຊາບວ່າ ໄດ້ໄປຈັດຝຶກອົບຮົມ ຢູ່ ສສ ຫວຽດນາມແລ້ວ. ສ່ວນປີນີ້ ຈຶ່ງມາຈັດຢູ່ ສປປ ລາວ ເຮົາ ເຊິ່ງການຝຶກອົບຮົມ ດ້ານໂລຊິດສະຕິກ ຈະຈັດຂຶ້ນເປັນ 2 ຊຸດ ຄື: ຊຸດທີ 1 ແມ່ນຝຶກອົບຮົມດ້ານໂລຊິດສະຕິກ ໃຫ້ແກ່ ພະນັກງານພາກລັດ ແລະ ພາກເອກະຊົນ ລະຫວ່າງວັນທີ 9-10 ມິນາ 2017 ທີ່ ສະຖາບັນຝຶກອົບຮົມ ໂຍທາທິການ ແລະ ຂົນສົ່ງ ແຫ່ງນີ້, ແລະ ຊຸດທີ 2 ແມ່ນຝຶກອົບຮົມດ້ານໂລຊິດສະຕິກ ໃຫ້ແກ່ນັກສຶກສາ ແລະ ຄູອາຈານ ຄະນະວິສະວະກໍາສາດ ມະຫາວິທະຍາໄລແຫ່ງຊາດ ລະຫວ່າງວັນທີ 13-17 ມິນາ 2017 ທີ່ ຄະນະວິສະວະກໍາສາດ.
ສຳລັບ ຫົວຂໍ້ການຝຶກອົບຮົມ ດ້ານໂລຊິດສະຕິກ ໃຫ້ແກ່ ພະນັກງານພາກລັດ ແລະ ພາກເອກະຊົນ ຄັ້ງນີ້ ແມ່ນຈະລົງເລິກບາງຫົວຂໍ້ທີ່ສຳຄັນ ເປັນຕົ້ນ ສະພາບການ ແລະ ແນວໂນ້ມຂອງໂລຊິດສະຕິກ, ພື້ນຖານຂອງໂລຊິດສະຕິກສາກົນ, ການຄຸ້ມຄອງລະບົບສາງ, ຕົ້ນທຶນແລະ ປະສິດທິພາບຂອງໂລຊິດສະຕິກ ລວມທັງ ການນໍາໃຊ້ລະບົບ IT ເຂົ້າໃນວຽກງານໂລຊິດສະຕິກ. ພ້ອມດຽວກັນນີ້ ທ່ານປະທານຍັງຮຽກຮ້ອງມາຍັງໝົດທຸກທ່ານ ຈົ່ງຫ້າວຫັນເອົາໃຈໃສ່ ໃນການຮໍ່າຮຽນເອົາຄວາມຮູ້ຕ່າງໆ ນຳບັນດາຄູອາຈານ ທີ່ມີປະສົບການຈາກ ປະເທດຍີ່ປຸ່ນ ເພື່ອຍົກລະດັບຕົນເອງ ໃຫ້ເປັນຄົນທີ່ມີຄວາມຮູ້ຄວາມສາມາດ ດ້ານໂລຊິດສະຕິກທີ່ແທ້ຈິງ ເພື່ອໃຫ້ສາມາດນໍາເຂົ້າໄປພັດທະນາ ແລະ ຈັດຕັ້ງປະຕິບັດວຽກງານ ທັງພາກລັດ ແລະ ພາກເອກະຊົນ ໃຫ້ມີປະສິດທິພາບ ແລະ ປະສິດທິຜົນ ຂຶ້ນຕື່ມໃນອະນາຄົດ.